KIRJALLINEN KYSYMYS E-2760/01

esittäjä(t): Jonas Sjöstedt (GUE/NGL) komissiolle

(9. lokakuuta 2001)

Aihe: Kunnallisia jätteenkäsittelysuunnitelmia ja melunkartoitusta koskevat vaatimukset

Marraskuussa 1999 ilmoitettiin, että Örkelljungan ja Perstorpsin kunnat voisivat saada langettavan tuomion yhteisön tuomioistuimessa. Ne olivat ainoita Ruotsin kuntia, jotka eivät vielä olleet jättäneet niin yksityiskohtaista jätteenkäsittelysuunnitelmaa kuin EU:n direktiiveissä vaaditaan. Arvioitiin, että molempien kuntien kunnanvaltuustot hyväksyisivät jätteenkäsittelysuunnitelman tammikuussa 2000. Ensimmäisten näiden kuntien EU:lle lähettämien jätteenkäsittelysuunnitelmien huomautettiin jo vuonna 1998 olevan puutteellisia. Ruotsissa ei riitä, että suunnitelma vain laaditaan. Ennen kuin suunnitelma lähetetään komissiolle, sen on Ruotsin käytännön mukaan ollut oltava näytteillä kunnassa, ja sekä kunnanhallituksen että kunnanvaltuuston on täytynyt hyväksyä se. Perstorpsin ja Örkelljungan jätteenkäsittelysuunnitelmat teki kunnallinen puhtaanapitolaitos. Laitoksen toimitusjohtajan mukaan suunnitelmat olivat olleet valmiita kesästä 1999 lähtien, mutta hän ei ollut tullut lähettäneeksi niitä kunnille jatkokäsittelyä varten. Örkelljungan kunnan ympäristöjohtaja sanoi, että käsiteltävänä oli ollut asioita, jotka olivat tuntuneet tärkeämmiltä kuin kyseinen jätteenkäsittelysuunnitelma. Muissa maissa jätteenkäsittelystä ilmoitetaan kansallisesti, mutta Ruotsissa valtion luonnonsuojeluvirasto lähettää kuntien jätteenkäsittelysuunnitelmat Brysseliin. Kuntien on tällöin vastattava siitä, että suunnitelmiin sisältyy kaikki EU:n vaatimat tiedot ja että ne toimitetaan ajoissa.

Marraskuussa 1999 ei kuitenkaan vielä tiedetty, mihin toimiin komissio ryhtyisi näitä kahta kuntaa vastaan, jotka eivät olleet täyttäneet velvollisuuksiaan. Miten komissio on toiminut, kun on kyse Örkelljungan ja Perstorpsin kuntien jätteenkäsittelysuunnitelmien lähettämisessä ilmenneistä puutteista?

Margot Wallströmin komission puolesta antama vastaus

(30. marraskuuta 2001)

Ruotsin hallitus on ilmoittanut komissiolle kansallisesta jätehuoltosuunnitelmasta ja kunnallisista jätehuoltosuunnitelmista täyttääkseen jätteistä 15. heinäkuuta 1975 annetun neuvoston direktiivin 75/442/ETY(1), sellaisena kuin se on muutettuna 18. maaliskuuta 1991 annetulla neuvoston direktiivillä 91/156/ETY(2), 7 artiklan vaatimukset, vaarallisista jätteistä 12. joulukuuta 1991 annetun neuvoston direktiivin 91/689/ETY(3) 6 artiklan vaatimukset sekä pakkauksista ja pakkausjätteistä 20. joulukuuta 1994 annetun Euroopan parlamentin ja neuvoston direktiivin 94/62/EY(4) 14 artiklan vaatimukset.

Komission toimitettua perustellun lausunnon Ruotsin hallitus ilmoitti Örkelljungan ja Perstorpin kunnallisista jätehuoltosuunnitelmista, joihin parlamentin jäsen viittaa. Kyseisten jätehuoltosuunnitelmien jälkeen Ruotsi on ilmoittanut suunnitelmista, jotka kattavat koko Ruotsin alueen. Sen vuoksi komissio päätti vuoden 2000 joulukuussa lopettaa kyseisistä jätehuoltosuunnitelmista ilmoittamatta jättämistä koskevan asian käsittelyn.

(1) EYVL L 194, 25.7.1975.

(2) EYVL L 78, 26.3.1991.

(3) EYVL L 377, 31.12.1991.

(4) EYVL L 365, 31.12.1994.